CSL วิ่งกระฉูด! ขานรับ ADVANC รวบหุ้น 56% จ่อทำเทนเดอร์ฯ 7.80 บาท
CSL วิ่งกระฉูด! ขานรับ ADVANC รวบหุ้น 56% จ่อทำเทนเดอร์ฯ 7.80 บาท ล่าสุด ณ เวลา 10.17 น. ราคาอยู่ที่ 7.75 บาท บวก 0.40 บาท หรือ 5.44% ปรับตัวขึ้นสูงสุดที่ 7.75 บาท ต่ำสุดที่ 7.65 บาท ด้วยมูลค่าซื้อขาย 145.12 ล้านบาท
14 ก.ย. 2560

ผู้สื่อข่าวรายงานว่า ราคาหุ้นบริษัท ซีเอส ล็อกซอินโฟ จำกัด (มหาชน) หรือ CSL ณ เวลา 10.17 น. อยู่ที่ 7.75 บาท บวก 0.40 บาท หรือ 5.44% ปรับตัวขึ้นสูงสุดที่ 7.75 บาท ต่ำสุดที่ 7.65 บาท ด้วยมูลค่าซื้อขาย 145.12 ล้านบาท

โดยราคาหุ้น CSL ปรับตัวขึ้นแรงหลังจากที่วานนี้ (13 ก.ย.) บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC แสดงเจตจำนงในการเสนอซื้อหุ้น CSL โดยเป็นการซื้อหุ้นจากผู้ถือหุ้นใหญ่ของ CSL สองราย ได้แก่ บริษัท ไทยคม จำกัด (มหาชน) หรือ THCOM ซึ่งเป็นผู้ถือหุ้นใหญ่ของ CSL โดยถือผ่านบริษัท ดีทีวี เซอร์วิส จำกัด ซึ่งเป็นบริษัทย่อยจำนวนร้อยละ 42.07 และ Singapore Telecommunication Limited (SingTel) ผู้ถือหุ้นใหญ่ของ CSL จำนวนร้อยละ 14.14
รวมทั้ง 2 รายการคิดเป็นการเข้าซื้อหุ้น CSL รวมร้อยละ 56.21 โดยมีราคาเสนอซื้อเบื้องต้นที่ประมาณ 7.80 บาทต่อหุ้น ซึ่งราคาดังกล่าวอาจมีการเปลี่ยนแปลงได้จากผลของการตรวจสอบสถานะกิจการ (Due diligence) และ/หรือ การเจรจาต่อรอง
ทั้งนี้การเข้าถือหลักทรัพย์เกินร้อยละ 50 ของหุ้นที่จำหน่ายได้แล้วทั้งหมดของ CSL มีผลทำให้ ADVANC ต้องทำคำเสนอซื้อหลักทรัพย์ทั้งหมดของกิจการ หรือ เทนเดอร์ออฟเฟอร์ ตามประกาศของคณะกรรมการกำกับหลักทรัพย์และตลาดหลักทรัพย์ ซึ่งราคาทำคำเสนอซื้อคาดว่าจะไม่ต่ำกว่า 7.80 บาทต่อหุ้น